
VENDIM
Nr. 146, datë 10.3.2021

PËR KRIJIMIN, ORGANIZIMIN, DHE FUNKSIONIMIN E MUZEUT TË ARSIMIT KORÇË
(ndryshuar me vendimin e Këshillit të Ministrave nr. 99, datë 9.2.2022)
(i përditësuar)
Në mbështetje të nenit 100 të Kushtetutës, të pikës 1, të nenit 214, të ligjit nr. 27/2018, “Për trashëgiminë kulturore dhe muzetë”, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Kulturës, Këshilli i Ministrave

VENDOSI:

I. DISPOZITA TË PËRGJITHSHME 
1. Krijimin, organizimin dhe funksionimin e Muzeut të Arsimit Korçë.
2. Muzeu i Arsimit Korçë është person juridik publik, buxhetor, i cili ushtron veprimtarinë si një muze qendror i specializuar në fushën muzeore, në varësi të ministrit përgjegjës për trashëgiminë kulturore, me seli në Korçë.
3. Muzeu i Arsimit Korçë ka për mision promovimin e trashëgimisë historike dhe kulturore të lidhura me historinë e themelimit të institucionit të parë arsimor në Shqipëri nëpërmjet kontributit të personaliteteve të shquara në Shqipëri e kontributet e diasporës shqiptare të kohës. 
4. Burimet e financimit të Muzeut të Arsimit Korçë janë, si më poshtë vijon:
a) buxheti i shtetit;
b) burime të tjera sipas legjislacionit në fuqi. 
II. PËRGJEGJËSITË FUNKSIONALE TЁ MUZEUT TË ARSIMIT KORÇË
Muzeu i Arsimit Korçë ka këto përgjegjësi:
a) të organizojë punën për ekspozimin, pasurimin, propagandimin, studimin dhe mbrojtjen e vlerave të trashëgimisë kulturore të lidhura me themelimin e institucionit të parë arsimor në Shqipëri;
b) të organizojë punën për përmirësimin dhe pasurimin e mëtejshëm të ekspozimit, duke hulumtuar fondin e pasur muzeor të arsimit në vend. 
c) të ofrojë shërbime për publikun në funksion të përmbushjes së përgjegjësive funksionale të tij.
III. ORGANIZIMI DHE FUNKSIONIMI I MUZEUT TË ARSIMIT KORÇË
1. Muzeu i Arsimit Korçë organizohet në nivel qendror. 
2. Muzeu i Arsimit Korçë funksionon në bazë të ligjit për trashëgiminë kulturore dhe muzetë, të këtij vendimi, të statutit e të rregullores së tij.
3. Muzeu i Arsimit Korçë e realizon veprimtarinë e tij në bashkëpunim me:
a) organet e administratës shtetërore qendrore dhe organet e vetëqeverisjes vendore; 
b) rrjetin muzeor shqiptar; 
c) muzetë kombëtarë, muzetë tipologjikë, muzetë vendorë, muzetë privatë, për të tërhequr në fondet e tij objekte me vlera të veçanta, si dhe për ekspozita e aktivitete të tjera të përbashkëta;
ç) institucione shkencore, kulturore, artistike dhe fetare, individë, persona fizikë e juridikë, privatë, për evidentimin, grumbullimin e restaurimin e objekteve, pjesë e fondit të tij, që janë vlera materiale të trashëgimisë kulturore; 
d) institucione të huaja simotra nëpërmjet marrëveshjeve ndërkombëtare, duke marrё nё çdo rast miratimin e ministrisë përgjegjëse për trashëgiminë kulturore.
4. Struktura dhe organika e Muzeut të Arsimit Korçë miratohen me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore. 
5. Statuti dhe rregullorja që përcakton metodat e brendshme të punës së Muzeut të Arsimit Korçë miratohen me urdhër të ministrit përgjegjës për trashëgiminë kulturore. 
6. Marrëdhëniet juridike të punës së drejtorit, nëpunësve dhe të punonjësve të Muzeut të Arsimit Korçë rregullohen në bazë të dispozitave të Kodit të Punës.
7. Muzeu i Arsimit Korçë kryen këto detyra: 
a) zbaton politikën e ministrisë përgjegjëse për trashëgiminë kulturore në fushën e trashëgimisë kulturore materiale dhe jomateriale, në fushën e ekspozimit, pasurimit, propagandimit, studimit, mbrojtjes, konservimit dhe restaurimit të vlerave të trashëgimisë kulturore në fushën e arsimit;
b) ruan dhe studion provat materiale e jomateriale të trashëgimisë historike e kulturore të Shqipërisë, të cilat i komunikon dhe i paraqet në një mjedis që nxit edukimin e argëtimin; 
c) siguron disponueshmërinë e koleksioneve të muzeut për vizitorët dhe studiuesit; 
ç) bashkëpunon me subjektet arsimore, duke u ofruar personave të të gjitha moshave mundësi për të mësuar nëpërmjet kontaktit me materiale origjinale;
d) organizon aktivitete, të cilat përmbushin vizionin dhe misionin e tij në promovimin historik të institucionit të parë arsimor në Shqipëri;
dh) 	organizon brenda dhe jashtë vendit çeljen e ekspozitave me objektet që disponon, në përputhje me legjislacionin nё fuqi;
e) përgatit pasaportën shkencore të çdo objekti ekzistues apo të ri, që bёhet pjesë e fondit tё tij, dhe ia përcjell për regjistrim Institutit Kombëtar tё Regjistrimit të Trashëgimisë Kulturore;
ë) kryen hulumtime profesionale e shkencore për mbledhjen, vlerësimin, dhe ekspozimin e objekteve që disponon;
f) nxit dhe inkurajon, nëpërmjet projekteve, veprimtarinë kërkimore-shkencore lidhur me fondet që administron për studiuesit në fushën e historisë, edukimit dhe punonjësve në fushën e muzeologjisë;
g) inkurajon dialogun me dhe ndërmjet qytetarëve për të kaluarën, të tashmen e të ardhmen shqiptare.
 8. Muzeu i Arsimit Korçë drejtohet nga drejtori i muzeut, i cili organizon dhe drejton të gjithë veprimtarinë e institucionit e përgjigjet përpara ministrit përgjegjës për trashëgiminë kulturore. 
9. Drejtori i Muzeut të Arsimit Korçë emërohet nga ministri përgjegjës për trashëgiminë kulturore për një mandat trevjeçar, sipas kritereve të miratuara nga Këshilli Kombëtar i Muzeve. Procedura e përzgjedhjes së drejtorit kryhet nëpërmjet konkursit publik, të realizuar nga ministria përgjegjëse për trashëgiminë kulturore dhe sipas përcaktimeve në rregulloren për metodat e brendshme të punës së muzeut. 
10. Drejtori i Muzeut të Arsimit Korçë ka këto kompetenca:
a) drejton veprimtarinë e Muzeut të Arsimit Korçë në përputhje me legjislacionin në fuqi, statutin e institucionit dhe rregulloren e brendshme të funksionimit të tij;
b) përfaqëson Muzeun e Arsimit Korçë në marrëdhëniet me të tretët; 
c) ka të drejtë të lidhë marrëveshje për shkëmbimin e fondeve muzeore, pas marrjes sё miratimit nga Këshilli Kombëtar i Muzeve. Procedura e ndjekur në këtë rast bёhet sipas përcaktimeve në ligjin për trashëgiminë kulturore dhe muzetë;
ç) merr masa mbrojtëse dhe ruajtjeje lidhur me Fondin Kombëtar të Muzeut;
d) emëron e liron nga detyra, në përputhje me ligjet që rregullojnë marrëdhëniet e punës, të gjithë punonjësit e muzeut;
dh) 	nxjerr urdhra dhe udhëzime me karakter të brendshëm për punonjësit e Muzeut të Arsimit Korçë;
e) çdo kompetencë tjetër në bazë të akteve ligjore dhe nënligjore në fuqi.
11. Muzeu i Arsimit Korçë ka stemën dhe vulën e tij zyrtare. Stema përbëhet nga stema e Republikës së Shqipërisë me shënimet “Republika e Shqipërisë, Ministria e Kulturës, Muzeu i Arsimit Korçë”, sipas legjislacionit në fuqi. 
12. Vula e Muzeut të Arsimit Korçë ka formën dhe elementet e përcaktuara në vendimin e Këshillit të Ministrave për rregullat e prodhimit, administrimit, kontrollit dhe ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi.
IV. DISPOZITA KALIMTARE DHE TË FUNDIT
[bookmark: _GoBack]1. Deri më 1.1.2023, datë në të cilën fillon funksionimi i plotë i Muzeut të Arsimit Korçë si institucion më vete, misioni, përgjegjësitë dhe detyrat e këtij muzeu do të vijojnë të përmbushen nga Muzeu Kombëtar i Artit Mesjetar.
2. Vendimi nr.13, datë 13.1.1997, i Këshillit të Ministrave, “Për shpalljen e Muzeut të Arsimit në Korçë muze kombëtar”, shfuqizohet.
3. Ngarkohem Ministria e Kulturës dhe Muzeu Kombëtar i Artit Mesjetar për zbatimin e këtij vendimi.
Ky vendim në fuqi menjëherë dhe botohet ne Fletoren Zyrtare. 

KRYEMINISTËR
Edi Rama

